Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Б. Н., поднесена против Решението на Комората на извршители на Република Северна Македонија на 25.09.2023 година го донесе следното

**Р Е Ш Е Н И Е**

Жалбата од Б. Н., поднесена против Решението на Комората на извршители на Република Северна Македонија, заведена во архивата на Агенцијата за заштита на правото на слободен пристап до информациите од јавен карактер под бр.08-344 на 11.09.2023 година **СЕ ОТФРЛА како ненавремена**.

**О Б Р А З Л О Ж Е Н И Е**

## Б. Н., на 19.07.2023 година поднела Барање за пристап до информации од јавен карактер до Комората на извршители на Република Северна Македонија, по предметот Барање за пристап до информации од јавен карактер, со кое побарала да и се достави следната информација:

„Дали вработените во Стручната служба на Комората вршат тонско снимање за време на седниците на Управен одбор на Комората, седниците на Собранието на Комората и тонско снимање за време одржување на семинарите на извршителите“.

Постапувајќи по ова Барање, Имателот на информации донел Решение бр.03-312/2 од 07.08.2023 година, со кое делумно се уважува Барањето на Барателот. Во образложението на Решението е наведено дека: “...На подносителот на барањето му се доставуваат информациите: - Одлука на Управен одбор на КИРСМ....-Одлука на Собрание на КИРСМ..-Правилник за систематизација на работни места....-Одлука на Управен одбор на КИРСМ...-Одлука на Управен одбор....“

Незадоволен од горенаведеното Решение, Барателот на информации по пошта на 30.08.2023 година поднесе Жалба до Агенцијата, применa во Агенцијата на 11.09.2023 година и заведена под бр.08-344. Во Жалбата се наведува: “...По повод моето барање, Комората со Решение дел.03-312/2 од 07.08.2023 година, одлучува дека делумно го уважува барањето на начин што наведува дека ми се доставуваат информации кои се состојат во линкови од веб страницата на Комората.....Меѓутоа во ниту во една од овие одлуки нема одговор на прашањето дали се врши тонско снимање. Што значи за бараната информација дали се врши тонско снимање пристапот не ми е дозволен.“.

Агенција, преку е-маил заведен под бр.08-344 од 11.09.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата достави емаил во кој наведува дека: „Комората постапувајќи согласно член 16 став 2 од Упатството за спроведување на ЗСПИЈК (Сл.весник 60/20) Ве известува дека ненавремената жалба имателот (КИРСМ) ја отфрли со Решение бр.03-312/5 од 13.09.2023 година.“. Во прилог на емаилот го достави донесеното Решение за отфрлање, во кое е наведено дека: „...Извршител Б. Н., Решението на Комората на извршители на РСМ, дел.бр.03-312/2 од 07.08.2023 година го примила на ден 14.08.2023 година. Барателот, незадоволен од добиеното Решение, составил и поднел Жалба до Агенцијата.... на 11.09.2023 година, видно од приемен печат на Агенцијата арх.бр.08-344 на 11.09.2023 година. Агенцијата истиот ден по електронски пат ја доставил - препратил жалбата, до Комората на е-маил: ...Постапувајќи по наведената Жалба, Комората на извршители на РСМ истата ја отфрли како ненавремена, поради следното: Согласно член 27 став 1 од Законот за слободен пристап до информации од јавен карактер: „Против решението со кое имателот на информацијата го одбил или отфрлил барањето, барателот има право на жалба во рок од 15 дена од денот на приемот на решението до Агенцијата“.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како ненавремена, поради следното:

Во врска со Барањето поднесено на 19.07.2023 година од страна на Барателот на информации, Агенцијата му укажува на Барателот дека Жалбата е ненавремена бидејќи е поднесена на 30.08.2023 година, односно по истекот на законскиот рок.

На 18.09.2023 година Имателот на информации до Агенцијата по електронски пат достави доказ од препорачена поштенска пратка со број RC063105991 од која е видно дека Барателот на информации на 14.08.2023 година го примил Решението на Имателот на информации бр.03-312/2 од 07.08.2023 година, додека Жалбата е поднесено во пошта на 30.08.2023 година, односно по истекот на законскиот рок од 15 дена.

Што се однесува до донесеното Решение за отфрлање од страна на Имателот на информации, за кое Имателот ја известува Агенцијата дека е постапено согласно член 16 став 2 од Упатството за спроведување на ЗСПИЈК (Службен весник на Република Северна Македонија бр. 60/20), Агенцијата му укажува на Имателот на информации дека, согласно истото Упатство, Имателот на информации има право да ја отфрли жалбата доколку истата е поднесена до него, што сега не е случај од причина што, Жалбата Жалителот ја поднел директно до Агенцијата за заштита на правото на слободен пристап до информации од јавен карактер.

Во однос на пропуштените рокови за постапување, Агенцијата на Жалителот му укажува на следното:

Во член 21 став 1 од Законот за слободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.

Во член 22 став 1 и став 3 од Законот за слободен пристап до информации од јавен карактер е утврдено дека: „Во случај кога имателот на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмногу до 30 дена од денот на приемот на барањето“, по навремено известување до Барателот, односно „ако Имателот на информацијата не постапи во рокот од ставот (1) на овој член, барателот на информацијата може да поднесе жалба до Агенцијата“.

Доколку, Имателот на информации не постапи согласно погоренаведените членови од Законот, се смета дека Барањето е одбиено, по што Барателот има право да поднесе жалба до Агенцијата во рок од 15 дена, согласно член 27 од Законот за слободен пристап до информации од јавен карактер.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор**

 **Пламенка Бојчева**